Imrich Henszlmann

thumb|Henszlmannov náčrtok západného priečelia košického Dómu pred jeho veľkou rekonštrukciou v rokoch 1877-1896

**Imrich Henszlmann** (* 13. október 1813, Košice – † 5. december 1888, Budapešť), bol uhorský architekt, historik umenia, archeológ, kritik, spisovateľ, lekár, parlamentný zástupca, univerzitný profesor a člen *Uhorskej akadémie vied*. Preslávil sa ako zakladateľ umenovedy a pamiatkovej obnovy v Uhorsku.

## Mladosť
Pochádzal z nemeckej luteránskej rodiny Henszlmannovcov pôvodom z Bardejova, ktorá sa v Košiciach usadila v roku 1811. Jeho otec Imrich Henszlmann starší (17701817) si odkúpil meštiansky dom na rohu Hlavnej a Alžbetinej ulice, kde viedol prosperujúci železiarsky obchod. V roku 1813 sa mu v tomto dome, v tieni Dómu svätej Alžbety narodil syn. Hoci vyštudovaný lekár na univerzitách v Pešti, Viedni a Padove, svojej profesii sa nevenoval a začal sa zaoberať umením a architektúrou, ktorú študoval vo Francúzsku.

## Zakladateľom umenovedy v Uhorsku
Od roku 1841 sa stal korešpondentom Uhorskej akadémie vied. V roku 1846 mu vyšla knižka *Kassa városának ó-német stylű templomairól* (Košické kostoly staronemeckého štýlu), ktorá bola jeho prvou prácou o košických pamiatkach a prvým dielom v tomto odbore v Uhorsku vôbec. V tom istom roku sa v Košiciach konal celokrajinský kongres lekárov a prírodovedcov, kde pod jeho taktovkou vznikla požiadavka na vznik pamiatkovej obnovy v Uhorsku. V roku 1873 sa stal riadnym členom Uhorskej akadémie vied a vedúcim katedry archeológie budapeštianskej univerzity.

## Vznik Hornouhorského múzea
V roku 1872 sa podarilo z jeho iniciatívy založiť predchodcu dnešného Východoslovenského múzea, *Hornouhorský muzeálny spolok*. Po smrti zanechal spolku okolo 3000 kusov výtvarných diel, knižnicu, korešpondenciu a rukopisy, ako aj ďalšiu pozostalosť. Táto zbierka sa stala jedným zo základov zbierkových fondov múzea.

## Rekonštrukcia Dómu sv. Alžbety
Hoci neskôr žil v Pešti, do rodných Košíc sa často vracal, aj v súvislosti s vtedy prebiehajúcou a ostro sledovanou rekonštrukciou Dómu svätej Alžbety. Ovplyvnený francúzskou školou, bol zástancom čo najpuristickejšieho zásahu do stredovekej gotickej hmoty Dómu. Ostro kritizoval aj neodborný archeologický výskum staršieho goticko-románskeho kostola sv. Alžbety, ktorého základy sa pri rekonštrukcii našli.

## Referencie

## Iné projekty

## Externé odkazy
* Uhorská dočasná pamiatková komisia a Štátna pamiatková komisia 1872 – 1903
* Historická knižnica vo Východoslovenskom múzeu v Košiciach
* Rodák i čestný občan nebude už zabudnutým Košičanom
* Záznam o narodení a krste v matrike - evanjelická farnosť; pokrstený ako Emerich Henselmann

Kategória:Osobnosti z Košíc
Kategória:Uhorskí architekti
Kategória:Slovenskí architekti
Kategória:Maďarskí architekti
Kategória:Slovenskí historici umenia
Kategória:Maďarskí historici umenia
Kategória:Uhorskí pamiatkari
Kategória:Slovenskí pamiatkari
Kategória:Slovenskí archeológovia
Kategória:Maďarskí archeológovia
Kategória:Uhorskí spisovatelia
Kategória:Slovenskí spisovatelia
Kategória:Maďarskí spisovatelia
Kategória:Uhorskí lekári
Kategória:Slovenskí lekári
Kategória:Maďarskí lekári
Kategória:Uhorskí vysokoškolskí pedagógovia
Kategória:Slovenskí vysokoškolskí pedagógovia
Kategória:Kritici
Kategória:Členovia Uhorskej akadémie vied
Kategória:Vyučujúci na Univerzite Loránda Eötvösa
Kategória:Pochovaní na cintoríne Kerepesi